
Hyvät Vainikaisten sukuseuran jäsenet
Olemme jättämässä vuoden 2023 taaksemme ja on hyvä kerrata hiukan sukuseuran tapahtumia kuluneen vuoden varrelta.

Vuosi on ollut sukuseuran toiminnassa tavallista toimeliaampi, sillä vuoden yhteisiin tapahtumiin kuului joka toinen vuosi pidettävä sukukokous. Nyt Kulttuurikeskus Sofiassa, Helsingissä, elokuussa pidetyllä sukujuhlalla oli erikoinen merkitys, sillä Vainikaisten sukuseura täytti täydet 10 vuotta.

Sukujuhlan valmisteluiden ohessa sukuseuran hallitus piti vuoden varrella 3 kokousta ja neljäs oli jo uuden hallituksen Helsingissä pitämä järjestäytymiskokous.
Keväällä toukokuussa muisteltiin pienen juhlan merkeissä sukuseuran kunniajäsenen Marketta Partasen kotona sukuseuran perustamista. Paikka ja ajankohta olivat samoja kun sukuseuraa perustettaessa 10 vuotta sitten 8.5.2013. Myös seuran perustajiin kuulunut kunniajäsen Erkki Ryynänen oli mukana, kun samalla pidettiin sukuseuran hallituksen kokous. 
Sukuseuran jäsenlehti numero 7 ilmestyi kesäkuussa ja sen päätoimittajana oli ansiokkaasti viimeisen kerran Tuija Kinnunen-Moilanen. 
Elokuisessa juhlakokouksessa taas seuran puheenjohtaja Seppo Kauppila jätti täydet 10 vuotta kestäneen puheenjohtajakauden. Kiitoksien saattelemana hänet kutsuttiin Vainikaisten sukuseuran kunniapuheenjohtajaksi. Samassa juhlakokouksessa seuralle valittiin uusi puheenjohtaja ja hallitus.  

Uusi hallitus ja Aulanko
Uuden hallituksen ensimmäisiin tehtäviin kuului tulevan vuosikokouksen paikan valinta. Vuosikokouksen paikkakunnaksi vuodelle 2025 valikoitui tällä kertaa Hämeenlinna ja vuosikokouksen pitopaikaksi legendaarinen hotelli Aulanko. Nyt kaikki kirjoittamaan Hämeenlinnasta henkilökohtaisia muistelmia ja muistikuvia, joita julkaistaan mielellään sukuseuran facebook- ja nettisivuilla!

Sukututkimus
Ari Kolehmaisen Wimpari-Vainikaisen isälinjan DNA-tutkimuksesta ei ole vielä tullut tuloksia. Kun kyselin asiaa marraskuussa, niin Ari ilmoitti, että tutkimus tulee kahdessa eri erässä, ensin suppeampi ja sitten tarkempi vähän myöhemmin.
Hauska tapahtuma liittyy meidän omaan sukututkimukseen. 
Tarja Miettinen soitti minulle marraskuussa ja kyseli, että voisiko joku auttaa häntä löytämään tietoja mummostaan Anna Johanna Pitkäsestä o.s. Vainikainen. Mummo oli syntynyt Karttulassa vuonna 1890 ja muuttanut Maaningalle 1907. (Sukukirjassa taulu 559)
Silloin tällöin tulee aina yllättäviä tiedusteluja Vainikaisten eri sukujen vaiheista. Tässäkin tapauksessa Arja Vainikaisen toimittama tasokas sukukirja sai Tarjan kiinnostumaan mummonsa elämänvaiheista. Ohjasin hänet Arjan juttusille, mutta, jos joku haluaa olla suoraan yhteydessä: arja.h.miettinen@gmail.com 
Meidän sukukirjaa ”Vainikaiset Pohjois-Savosta” on vielä muutama kappale jäljellä.
E r i n o m a i n e n joululahja, päivän tarjoushinta 40 €! 
Tilaus: timo.vainikainen1@luukku.com 

Jäsenmaksut
Vuoden vaihtuessa on hyvä muistuttaa vuoden 2024 jäsenmaksuista. Jäsenmaksut ovat meidän sukuseuran kannalta se tärkein tulolähde, jolla me voidaan rahoittaa toimintaamme. Tarkemmat ohjeet jäsenmaksun suorittamiseen löytyvät Vainikaisten nettisivuilta liittyminen -osiosta. Jos perheestä on 18 vuoden ikäinen nuori kasvanut ulos hän voi liittyä Vainikaisten sukuseuraan uudella liittymissopimuksella, jolloin jäsenmaksu on 10 €. Vuoden 2024 jäsenmaksut  
pyydetään suorittamaan tilille 15.2.2024 mennessä.

Muuta
Sukuseura on Sibeliuksen suvun kanssa hoitanut Vainikaisten sisarusten yhteisen haudan Malmin hautausmaalla. Sisarukset olivat palvelijoina Tuusulan taiteilijayhdyskunnassa. Helmi Vainikainen, yksi sisaruksista, oli pitkäikäinen palvelija Sibeliuksen perheessä Ainolassa.  Hautakiveä korjattiin ja pystytettiin uudelleen paikoilleen vuonna 2020 ja vuosittain Vainikaisen suvun edustaja on huolehtinut haudan hoidosta. Tehtävän on suorittanut usein varapuheenjohtajamme Eila Vainikainen, niin tänäkin vuonna.

Wainikainen -lehti
Wainikainen -lehden vuosikerran numero 8/2024 juttuaiheet ja jutut on hyvä vähitellen toimittaa päätoimittaja Keijo Vainikaiselle: keijo.vainikainen@gmail.com 
Kirjoituksia ja kuvamateriaalia otetaan vastaan vuoden 2024 maaliskuun loppuun saakka.
Kiitän kuluneesta vuodesta ja toivotan kaikille jäsenille Hyvää ja Rauhallista Joulua sekä menestystä Uudelle Vuodelle!

Lopuksi pieni joulutarina, johon liittyy myös omalla tavallaan Vainikaisia:


Kauppiasperheen joulu vuonna 1951
Meidän perheellä oli kyläkauppa Joensuun tien varressa Jännevirran sillan kupeessa. Silloin tällä Siilinjärven Rissalan kylällä oli kaksi kauppaa. Kylän toinen, Smolanderin kauppa, oli aivan vastapäätä tien toisella puolella. Kauppoja erotti oikeastaan vaan se, että Smolanderin kaupassa oli taksipalvelu eli saatiin tarvittaessa pirssikyyti kaupunkiin, minne Jännevirralta oli n. 15 kilometriä. 

Isäni Tauno Keinäsen lapsuudenkoti eli Keinälä -niminen maatila oli jäänyt rakennettavan Rissalan lentokentän alle.  Lentokentälle rakennettiin saksalaisten toimesta vuonna 1942 mm. puurakenteinen kiitorata. 
Keinälän isosta lapsikatraasta suurin osa oli muuttanut työn perässä 1920 - 30 -luvuilla Amerikkaan. Tilalle jääneistä kolmesta veljeksestä kaksi siirtyivät Kuopion kaupunkiin talonomistajiksi ja nuorin, minun isäni, jäi kauppiaaksi Jännevirralle.
Hän oli tavannut ennen sotia Kuopion kansanopistossa tulevan aviopuolisonsa Alapitkältä kotoisin olevan Anni Vainikaisen ja heidät vihittiin Lapinlahden kirkossa välirauhan aikana keväällä vuonna 1941. 

Kauppiaspariskunta jatkoi kaupan pitoa yhdessä heti sodan jälkeen. Joensuun maantie jakoi melkein kylän kahden kaupan asiakkaatkin. Meidän kaupan asiakkaat olivat tien Rissalanrannan puolelta, kun taas naapurikauppiaan asiakkaiksi muodostuivat tien toisella puolella asuvat Ranta-Toivalan asukkaat.

Kauppa oli sen ajan tavallinen sekatavara-puoti. Myynnissä oli elintarvikkeista ja valjaista aina polttoaineen jakeluun saakka, joka tarkoitti sitä että kauppa oli ns. ”aina-aaki” oleva maaseutumyymälä. Polttoainetta myytiin pihalla olevista tynnyreistä ympäri vuorokauden kelloon katsomatta. Kun toisella kauppiaalla oli taksipalvelu, niin meidän isällä oli miesten hiuksien liippaaminen. Minulla on vieläkin tallessa tämä käsikäyttöinen liippauskone, jolla isä usein sunnuntaisin siisti miesten hiuksia ja partahaiveneitä. 

Joulun aikana kauppiasperhekin pääsi viimein jouluaaton kiireitten jälkeen rauhoittumaan ja aloittamaan varsinaisen joulun vieton. Tätä ikimuistettavaa joulua vietin vuonna 1951 4-vuoden ikäisenä. Se oli myös ensimmäinen muistamani joulu, siksi varmaankin se on tallentunut niin hyvin minun muistilokeroihini.

Kaupan sulkeuduttua otettiin välipalaa ja isä aloitti joulusaunan lämmittämisen. Sauna sijaitsi paloturvallisuussyistä mielestäni kaukana metsän reunassa tontin toisella laidalla. Saunaan mentiin lyhdyn valossa syvällä hangessa olevaa polkua pitkin. Sitten saunomisen jälkeen piti kipaista vielä pyyhkeeseen kietoutuneena ja vain tossut jalassa kapeaa polkua pitkin huoneiden kodikkaaseen lämpöön. Joulukuusi oli tietenkin jo edellisenä päivänä koristeltu. Se olikin oma tapauksensa, sillä kauppiaan perheessä joulukuusen koristeina oli kirjaviin joulupapereihin käärittyjä irtokaramelleja tai muuta maistuvaa suuhunpantavaa. Siskoni Ailan kanssa, joka oli muutamaa vuotta minua vanhempi, jaettiin jo katseella valmiiksi jouluviikon jälkeen purettavan kuusen koristeet. Ajalle tyypillistä oli, että kuusessa oli aidot kynttilät.

Perinteisen jouluaterian jälkeen alkoi se odotetuin hetki. Me molemmat lapset olimme kiivenneet ikkunan vieressä olevan äidin Singerin tason päälle ja nenä kiinni ikkunassa tähyilimme pihamaalle, jota valaisi haljusti ulko-oven yläpuolella oleva valaisin. Yhtä äkkiä nurkan takaa ilmestyi paksuun palttooseen pukeutunut ja huopatossut jalassa taivaltava henkilö, jonka valkeasta parrasta tunnistimme odotetuksi joulupukiksi.

Ponnahdimme lattialle ja jäimme odottamaan jännittyneinä joulupukin koputusta ulko-oveen. Sitä ei alkanut kuulua ja huomasimme, että isä olikin jo livahtanut vistiin eli ulkoeteiseen vastaanottamaan joulupukkia. Kuului vaan miesten keskinäistä juttelua ja meidän lasten kärsivällisyys alkoi olla jo tiukalla. Siskoni Aila kurkisti jo ovenraosta eteiseen ja kertoi, että ne juttelivat jotain talvikalastuksesta, ja että isä oli tarjonnut joulupukille sikarin. Kuulimme vain juttelun jatkuvan ja tunsimme sikarintuoksun jo tunkeutuvan huoneisiin saakka. 

Sitten siskoni Ailan kärsivällisyys petti, hän meni tomerana eteiseen ja raahasi pienehkön pärekorin lahjoineen sisälle ja kertoi samalla, että isä jatkoi vielä joulupukin kanssa kalajuttujaan ja oli tarjonnut pitkän matkan päästä tulleelle joulupukille jotain juotavaa.
Aila ei kerinnyt jakamaan vielä yhtään lahjaa, kun kuulimme kirosanan tapaisen huudahduksen eteisestä ja ulko-ovi paukahti samalla äänekkäästi kiinni ja näimme joulupukin hahmon syöksyvän lumihankeen, johon hän samalla hakkasi kipinöivää partaansa. Pääsimme todistamaan tapahtunutta ikkunapaikalta ja totesimme joulupukin kadonneen talon nurkan taakse, mitä hän oli tullutkin. 

Isän uskottavan selityksen kuultuamme olimme varmoja, että sama joulupukki ei pääse seuraavana jouluna tulemaan, tai ehkä sittenkin, sillä seuraavana aamuna näemme isän etsivän yhdessä Räsäsen Villen kanssa Villen tekohampaita hangesta, samasta paikasta, missä joulupukki oli hakannut palavaa partaansa!

Jouluterveisin,
Urkki Keinänen

